CELEX: 62017TN0568
Language: et
Date: 2017-08-18 00:00:00
Title: Kohtuasi T-568/17: 18. augustil 2017 esitatud hagi – Korea National Insurance Corporation versus nõukogu ja komisjon

9.10.2017   
            
            
               ET
            
            
               Euroopa Liidu Teataja
            
            
               C 338/19
            
         18. augustil 2017 esitatud hagi – Korea National Insurance Corporation versus nõukogu ja komisjon
   (Kohtuasi T-568/17)
   (2017/C 338/22)
   Kohtumenetluse keel: inglise
   
      Pooled
   
   
      Hageja: Korea National Insurance Corporation (Pyongyang, Korea Rahvademokraatlik Vabariik) (esindajad: M. Lester, QC, ja S. Midwinter, QC, solicitor T. Brentnall ning solicitor A. Stevenson)
   
      Kostjad: Euroopa Liidu Nõukogu ja Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 12. juuni 2017. aasta rakendusmäärus (EL) 2017/993, millega muudetakse nõukogu määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid (ELT 2017, L 149, lk 67), nõukogu 12. juuni 2017. aasta otsus (ÜVJP) 2017/994, millega muudetakse otsust (ÜVJP) 2016/849, mis käsitleb Korea Rahvademokraatliku Vabariigi vastu suunatud piiravaid meetmeid (ELT 2017, L 149, lk 75), nõukogu 10. augusti 2017. aasta rakendusotsus (ÜVJP) 2017/1459, millega rakendatakse otsust (ÜVJP) 2016/849, mis käsitleb Korea Rahvademokraatliku Vabariigi vastu suunatud piiravaid meetmeid (ELT 2017, L 208, lk 38), ja komisjoni 10. augusti 2017. aasta rakendusmäärus (EL) 2017/1457, millega muudetakse nõukogu määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid (ELT 2017, L 208, lk 33), osas, milles nende aktidega kantakse hageja nende üksuste loetellu, mille suhtes kohaldatakse piiravaid meetmeid.
            
         
               —
            
            
               mõista hageja kohtukulud välja kostjatelt.
            
         
      Väited ja peamised argumendid
   
   Hagi põhjenduseks esitab hageja seitse väidet.
   
               1.
            
            
               Esimene väide, et kostjad ei ole esitanud hageja loetellu kandmise kohta asjakohaseid või piisavaid põhjendusi.
            
         
               2.
            
            
               Teine väide, et kostjad eksisid ilmselgelt, kui nad leidsid, et hageja puhul on täidetud mõni vaidlustatud aktide loeteludesse kandmise kriteeriumidest; hageja loetellu kandmiseks puudub faktiline alus.
            
         
               3.
            
            
               Kolmas väide, et kostjad ei esitanud hagejale tõendeid, mis väidetavalt toetavad nende otsust kanda ta uuesti loetellu, enne kui ta ei olnud veel uuesti loetellu kantud, või mis väidetavalt toetavad seda, et Euroopa Liit viib ellu hageja määramist ÜRO poolt; eeltoodu tõttu on rikutud hageja kaitseõigusi ja tema õigust tõhusale kohtulikule kaitsele.
            
         
               4.
            
            
               Neljas väide, et kostjad ei täitnud oma kohustusi, kui otsustasid kanda hageja pärast ÜRO poolt määramist loetellu.
            
         
               5.
            
            
               Viies väide, et hagejad kuritarvitasid oma võimu, kui nad üritasid nullida hageja õigust tõhusale õiguskaitsevahendile seoses tema loetellu kandmisega vastavalt ELTL artiklile 230 ja/või nad rikkusid hageja õigust võrdsele kohtlemisele.
            
         
               6.
            
            
               Kuues väide, et kostjad on rikkunud andmekaitseõigust.
            
         
               7.
            
            
               Seitsmes väide, et kostjad on rikkunud põhjendamata ja ebaproportsionaalselt hageja põhiõigusi, sealhulgas hageja õigust omandi, ettevõtte ja maine kaitsele.